Bekende oud-radioman gaan politiek betreeJeremy Mansfield. Foto: Facebook Mansfield, wat bekendheid verwerf het as aanbieder van The Rude Awakening-ontbytprogram op 947 (voorheen 94,7 Highveld Stereo), het die aankondiging op Facebook gemaak. “My skoolvriend Ross Purdon (LP) het my na jare se pes uiteindelik oortuig om vir die DA te staan in die 2019-verkiesing. Die werk begin nou!” het Mansfield geskryf. Mansfield het kort hierna nog ŉ Facebook-inskrywing gemaak, nadat talle mense negatief op sy aankondiging reageer het. “Hoekom dink bekendes hulle sal goeie politici wees? Ja die meeste van ons politici is nie goed nie maar dink jy jou status as bekende gaan jou help om die mas op te kom?” wou een gebruiker weet. Mansfield het egter teruggekap. “Stomgeslaan oor sommige van die aantygings en vitrioel na my laaste inskrywing dat ek ingestem het om vir die DA te staan in die volgende verkiesing. Ek is daarvan beskuldig dat ek vroue misbruik, die politiek vir finansiële gewin betree en dat ek nie ŉ aangename persoon is vir ŉ verskeidenheid van redes nie.” Volgens Mansfield is hy egter reeds besig om ŉ dik vel te kry. “Dit alles nog voordat ek die politiek betree het. Wanneer ek eers daar is sal ek nog meer uitgesproke wees,” het Mansfield laat hoor.